作者:權德輿
標題:伏蒙十六叔寄示喜慶感懷三十韻因獻之
內容:受氏自有殷，樹功緬前秦。圭田接土宇，侯籍相紛綸。道義集天爵，菁華極人文。握蘭中臺並，折桂東堂春。祖德蹈前哲，家風播清芬。先公秉明義，大節逢艱屯。獨立挺忠孝，至誠感神人。命書備追錫，跡遠道不伸。小生諒無似，積慶遭昌辰。九年西掖忝，五轉南宮頻。司理因曠職，曲臺仍禮神。愧非夔龍姿，忽佐堯舜君。內惟負且乘，徒以弱似仁。豈足議大政，所憂玷彝倫。叔父貞素履，含章窮典墳。百氏若珠貫，九流皆翬分。黃鐘蘊聲調，白玉那緇磷。清論坐虛室，長謠宜幅巾。開關接人祠，支策無俗賓。種杏當暑熱，烹茶含露新。井徑交碧蘚，軒窗棲白雲。飛沉禽魚樂，芬馥蘭桂燻。經術弘義訓，息男茂嘉聞。筮仕就色養，宴居忘食貧。四方有翹車，上國有蒲輪。行當反招隱，豈得常退身。秦吳路杳杳，朔海望澐澐。侍坐馳夢寐，結懷積昏昕。發函捧新詩，慈誨情殷勤。省躬日三複，拜首書諸紳。